钦定古今图书集成/理学汇编/文学典/第111卷 > 顾云鸿〈邵濂〉
## 钦定古今图书集成/理学汇编/文学典/第111卷 > 顾云鸿〈邵濂〉

按《列朝诗集》云：“鸿字朗仲，常熟人。起家孤贫，读书修
行，以忠孝名节为己任。笃于交友，责备行谊，慷慨急
难，以古人相期许。中万历庚子乡试，退而卜筑虞山
之藤溪。尝谓余曰：‘天下多事，丈夫当出而死国；及此
介居，留连烟云泉石间，聊借以莹心神、养气骨耳。扫
除一室，岂吾党之所有事乎’？”丁未锁院对策，语及于
朝政敝窳，天灾民隐，泪𥰡𥰡下，沾渍毕牍不能收。下
第归，病发卒。易箦之夕，雒诵《易象》，声朗朗出席蓐间。朗仲博学深思，研精六籍，一句一义，少有抵牾穿穴，
古今训故，疏通证明而后已。好为古文辞，笔力雄健，
欲与古人驰驱于千载之上。而生当万历间，俗学师
承，以李、王为质的，虽有强学好问，苦“心镞砺，亦域于
其中而不能出也。朗仲殁十馀年，余始与一二遗老
讨论唐宋六家之书，渐而求进于古学，而朗仲不可
作矣。令朗仲不死，其所就讵止于是？余录其诗仅四
首，非藉是以存朗仲，亦使读其诗者知朗仲之所存
如是，为可惜也。”同时邵濂，字茂齐，治《毛氏诗》为大师，
善谈名理，吴、越间学者皆宗之，累举不中，病消渴死。
茂齐意气豪放，眉宇轩轩，笼盖人上。卜筑于北城之
麓，双松表门，老槐架屋，疏泉理石，居然名士风流。信
笔为歌诗，傲兀自喜。今其稿无存者。唐末有诏，录名
士方干等赐《孤魂》及第，余谓当仿此例，追录茂齐诸
贤。李长蘅叹息斯言，以为德音故，当俟诸百世耳。